P6_TA(2005)0154

Έμμονοι οργανικοί ρύποι (POP)

Ψήφισμα του Ευρωπαϊκού Κοινοβουλίου σχετικά με την στρατηγική της ΕΕ ενόψει της Διάσκεψης της Punta del Este για τους Έμμονους Οργανικούς Ρύπους

Το Ευρωπαϊκό Κοινοβούλιο,

- έχοντας υπόψη τη Σύμβαση της Στοκχόλμης σχετικά με τους έμμονους οργανικούς ρύπους, της 22ας Μαΐου 2001, και την επικείμενη πρώτη διάσκεψη των συμβαλλόμενων μερών (COP-1) η οποία πρόκειται να πραγματοποιηθεί στην Punta del Este, της Ουρουγουάης, από τις 2 έως τις 6 Μαΐου 2005,

- έχοντας υπόψη την προφορική ερώτηση Β6-0171/2005 εξ ονόματος της Επιτροπής Περιβάλλοντος, Δημόσιας Υγείας και Ασφάλειας των Τροφίμων σύμφωνα με το άρθρο 108 του Κανονισμού του, καθώς και τις δηλώσεις του Συμβουλίου και της Επιτροπής,

- έχοντας υπόψη το άρθρο 108, παράγραφος 5, του Κανονισμού του,

Α. λαμβάνοντας υπόψη ότι η Σύμβαση της Στοκχόλμης τέθηκε σε ισχύ στις 17 Μαΐου 2004,

Β. λαμβάνοντας υπόψη ότι η Σύμβαση της Στοκχόλμης κυρώθηκε από την Ευρωπαϊκή Κοινότητα στις 16 Νοεμβρίου 2004 [1] καθώς και από την πλειοψηφία των κρατών μελών της, συμπεριλαμβανομένων των νέων κρατών μελών,

Γ. λαμβάνοντας υπόψη ότι το Ευρωπαϊκό Κοινοβούλιο και το Συμβούλιο έχουν θεσπίσει τα νομοθετικά μέσα για την υλοποίηση της Σύμβασης της Στοκχόλμης [2] καταδεικνύοντας έτσι τη δέσμευσή τους για την όσο το δυνατόν μεγαλύτερη εξάλειψη των έμμονων οργανικών ρύπων,

Δ. λαμβάνοντας υπόψη ότι η πρώτη διάσκεψη των Μερών θα προετοιμάσει το έδαφος για μελλοντικές διασκέψεις και ότι μεγάλος αριθμός σημαντικών θεμάτων πρόκειται να συζητηθούν και να αποφασιστούν κατά τη διάσκεψη COP-1,

Ε. λαμβάνοντας υπόψη ότι η Σύμβαση της Στοκχόλμης δεν είναι ένα στατικό νομοθετικό μέσο αλλά προβλέπει μηχανισμό για την προσθήκη νέων ουσιών,

1. παροτρύνει την ΕΕ να διαδραματίσει ενεργό ρόλο στις διαπραγματεύσεις, χάρη στην ουσιαστική συνεργασία μεταξύ Επιτροπής, Συμβουλίου και Κοινοβουλίου·

2. εκτιμά ότι η Διάσκεψη θα αποτελέσει καλή ευκαιρία να τεθούν φιλόδοξοι στόχοι για τη λήψη μέτρων που θα αποβλέπουν ιδίως στην εξάλειψη της παραγωγής, κυκλοφορίας στην αγορά και χρήσης σκόπιμα παραγόμενων έμμονων οργανικών ρύπων·

3. προτρέπει την Επιτροπή και τα κράτη μέλη να μεριμνήσουν ώστε οι αποφάσεις που θα ληφθούν στην COP-1 να εξασφαλίζουν την αποτελεσματική εφαρμογή και την περαιτέρω ανάπτυξη της Σύμβασης και να είναι συνεπείς προς τους στόχους της κοινοτικής περιβαλλοντικής και αναπτυξιακής πολιτικής και νομοθεσίας·

4. παροτρύνει ειδικότερα την Επιτροπή και τα κράτη μέλη να επιδιώξουν να εξασφαλίσουν ότι:

α) οι συγκεκριμένες εξαιρέσεις ουσιών που απαριθμούνται στο παράρτημα A της Σύμβασης θα χορηγούνται μόνο σε εξαιρετικές και δεόντως αιτιολογημένες περιπτώσεις·

β) οι χώρες σε περιφέρειες που πλήττονται από ελονοσία θα λαμβάνουν επαρκή οικονομική βοήθεια για να αντικαταστήσουν το DDT με ασφαλείς και αποτελεσματικές εναλλακτικές λύσεις, σύμφωνα με ένα καλοσχεδιασμένο χρονοδιάγραμμα, προκειμένου να επιτευχθεί η οριστική απαγόρευση της χρήσης του DDT το συντομότερο δυνατόν·

γ) θα εγκριθούν κατευθυντήριες γραμμές για την προώθηση των "βέλτιστων περιβαλλοντικών πρακτικών" και των "βέλτιστων διαθέσιμων τεχνικών" για να μειωθούν και να εκλείψουν οι εκλύσεις ακούσια παραγόμενων ρύπων, ιδίως διοξινών και φουρανίων·

5. προτρέπει την Επιτροπή και τα κράτη μέλη να εξασφαλίσουν ισότιμη γεωγραφική εκπροσώπηση της ΕΕ στην Επιτροπή Εξέτασης Έμμονων Οργανικών Ρύπων, όπως έχει επιτευχθεί βάσει της Σύμβασης του Ρότερνταμ·

6. εκτιμά ότι το Διεθνές Ταμείο για το Περιβάλλον θα πρέπει να συνεχίσει να αποτελεί το βασικό φορέα στον οποίο ανατίθεται η λειτουργία του χρηματοδοτικού μηχανισμού, ενισχύοντας κυρίως τις λιγότερο αναπτυγμένες χώρες προκειμένου να επιτύχουν τους καθορισθέντες στόχους·

7. εκτιμά ότι θα πρέπει να διασφαλίζονται συντονισμός και συνέπεια κατά την εφαρμογή, σε κοινοτικό επίπεδο, των διατάξεων των Συμβάσεων του Ρότερνταμ, της Στοκχόλμης και της Βασιλείας και κατά τη συμμετοχή στη διαμόρφωση της στρατηγικής προσέγγισης στη διεθνή διαχείριση των χημικών ουσιών στο πλαίσιο των Ηνωμένων Εθνών·

8. παροτρύνει την Επιτροπή και τα κράτη μέλη να θεσμοθετήσουν την κατάλληλη καθοδήγηση για την επεξεργασία των εθνικών προγραμμάτων υλοποίησης· ζητεί επιμόνως από τα κράτη που δεν το έχουν ακόμη πράξει να αναπτύξουν το ταχύτερο δυνατό τα εθνικά τους προγράμματα υλοποίησης·

9. φρονεί ότι τα μέλη του Ευρωπαϊκού Κοινοβουλίου που συμμετέχουν στην αντιπροσωπεία της Ευρωπαϊκής Κοινότητας έχουν να προσφέρουν ουσιαστική συνεισφορά και κατά συνέπεια αναμένει ότι θα έχουν πρόσβαση στις συνεδριάσεις συντονισμού της ΕΕ στην Punta del Este, τουλάχιστον με καθεστώς παρατηρητή, με ή χωρίς δικαίωμα λόγου·

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, τις κυβερνήσεις και τα κοινοβούλια των κρατών μελών και στη Γραμματεία του Προγράμματος των Ηνωμένων Εθνών για το Περιβάλλον, με την παράκληση να διανεμηθεί σε όλα τα συμβαλλόμενα μέρη που δεν ανήκουν στην ΕΕ.

[1] Απόφαση 2004/.../ΕΚ της 14ης Οκτωβρίου 2004 (δεν έχει ακόμη δημοσιευθεί), που κατατέθηκε στις 16 Νοεμβρίου 2004.

[2] Κανονισμός (ΕΚ) αριθ. 850/2004 της 29ης Απριλίου 2004 σχετικά με τους έμμονους οργανικούς ρύπους και την τροποποίηση της οδηγίας 79/117/ΕΟΚ (EE L 158 της 30.4.2004, σ. 7). Διορθωτικό:ΕΕ L 229 της 29.6.2004, σ. 5· κανονισμός (ΕΚ) αριθ. 304/2003 της 28ης Ιανουαρίου 2003 για τις εισαγωγές και εξαγωγές επικίνδυνων χημικών προϊόντων (ΕΕ L 63 της 6.3.2003, σ. 1)· οδηγία του Συμβουλίου 96/59/ΕΚ της 16ης Σεπτεμβρίου 1996 για τη διάθεση των πολυχλωροδιφυναιλίων και των πολυχλωροτριφαινυλίων (PCB/PCT) (ΕΕ L 243 της 24.9.1996, σ. 31).

--------------------------------------------------